Lood se praatjies: Maties nou 'Mates'? | Netwerk24
Stukwerk kom en gaan in 'nuwe normaal'
Baie meer mense moet nou vir 'n inkomste op stukwerk staatmaak as vóór die Covid-19-pandemie. Daar is nou baie min sprake daarvan om 'n vaste werk te kry en dit te behou.
Ná die virus se skok mik ons stembus toe
Het ons ons so blind gestaar teen die virus dat ons die "lewe" misgekyk het?
Deur Lood 11 Maart 2021 05:05
Maties nou 'Mates'?
Wat is die verskil tussen Harvard, Oxford en Stellenbosch University (SU)? By die eerste twee universiteite mag jy Afrikaans met jou vriende en familie praat wanneer hulle kom kuier.
Dit is nie die eerste keer dat "Slim" Wim de Villiers , SU-rektor, se gevreesde (en geheime) gedagtepolisie die onderrok lelik laat uithang nie. Enkele jare gelede het ons gehoor SU-wetenskaplikes ontken skynbaar enige moontlikheid van lewe in die buitenste ruim. Dit toe pers gesigte, as ruimtewesens vir 'n kostuumpartytjie, tot "blackface" verklaar is. Weer moes daar lomp teruggekrabbel word. In dié veldtog teen Afrikaans gaan Maties seker gou "Mates" word.
Stuur Zuma 'ruimte' toe
Jacob Zuma, hoofstaatskapingsverdagte wat in 'n staat van beskuldiging weens min­agting van die konstitusionele hof staan, moet "ruimte gegun word om te besin". As daar nou ooit 'n trapsuutjies-dansie was, dan is dit dié een deur die ANC. Pleks van hom ruimte gee, sal hy hom ruimte toe wil stuur, laat weet Jan Potgieter van Middelburg. Jan en alleman ook.
RAAKVATTER: Fikile Mbalula vat dié week se ronde in die ANC en verwante omgewing se groot binnegeveg. Hy het kameraad Ace en OB Busisiwe goed gevat. Is seker 'n trippie na die Olimpiese Spele belowe.
NAT VADOEK: Adv. Busisiwe Mkhwebane, openbare beskermer, gaan kla jou nou by die Brooklyn-polisiekantoor aan as jy haar kritiseer. (Dis 'n verligting sy lees klaarblyklik nie Lood se Praatjies nie.)
BITTERBEK: Die Binnegevegknoper van Nkandla, Jacob Zuma. Hy lag te lekker oor die chaos wat hy veroorsaak. Maar is so verbitterd oor al die "onreg" wat hom aangedoen word. Verkoop iemand "2 jaar"-T-hemde?
Antiklimaks oor Ace
Ek's 'n dapper Ace, kyk hoe stap ek deur Luthuli-huis
En daar is niks wat my kan vang nie
Vir Zuma is ek nie bang
Ramaphosa kan my nie vang
Maar sê nou daar is 'n Valk? 'n Valk?
Ha, ha, ha, hul vlerke is geknip.
Barend du Toit van Welkom reken duidelik Ace Magashule, die ANC se verdagte-generaal, gaan wegkom.
Barend se poging is eerder 'n antiklimaks as 'n hekelrym. Hy en Jan Potgieter kan hul bekers binnekort verwag. Stuur gerus bydraes na lood@beeld.com.